A **Torre Espacio** é un rañaceos da cidade de Madrid, o cuarto edificio máis alto de España e o décimo sexto de Europa.

Ten unha altura de 230 metros e 57 plantas sobre o nivel do chan. A fachada está cuberta exclusivamente de vidro, as plantas, que teñen forma cadrada na base, modifícanse a medida que aumenta a altura ata alcanzar unha forma oxival, formando unha curva que matematicamente representa a función coseno.

Está situado, xunto a outros tres, no complexo Cuatro Torres Business Area (CTBA), entre os distritos de Fuencarral-El Pardo e Chamartín. A Torre Espacio foi a primeira en acabar de construírse. Foi proxectada polo arquitecto Henry N. Cobb, membro da firma *Pei Cobb Freed & Partners*, fundada por Ieoh Ming Pei. O edificio alberga oficinas de empresas como a Inmobiliaria Espacio S.L. OHL, Fertiberia, Ferroatlántica e tamén varias embaixadas.

Historia e características
--------------------------

Torre Espacio
A construción do edificio comezou en 2004 e en marzo de 2007 chegou ao seu teito. Durante a noite do 4 de setembro de 2006 declarouse un incendio entre a planta 40 e 42, a última planta en construción nese momento, a unha altura de 162 metros. Non houbo feridos e os danos non afectaron á estrutura. A data do 24 de novembro de 2006 a Torre Espacio superou en altura ao entón edificio máis alto de España, o Hotel Bali III de Benidorm de 186 metros.

O 19 de marzo de 2007 un espectáculo pirotécnico a máis de 300 metros de altura celebrou que a torre chegara á súa máxima altura e que fora concluída. O 29 de marzo de 2007 deixou de ser o edificio máis alto de España ao ser superado pola Torre de Cristal, tamén situada no CTBA.

O edificio ten particularidades de deseño que provocaron que Discovery Channel centrásese nel no capítulo sexto da cuarta tempada da súa serie *Extreme Engineering* na construción dunha planta deste edificio. Entre esas particularidades está que a curva característica que presenta esta torre está definida pola función y = cos (x).

Na planta 33 existe unha capela católica, polo que é unha das capelas máis altas do mundo a 135 metros do chan. A bandeira de España do ático é unha das máis grandes xunto coa da Praza de Colón de Madrid.

Notas
-----

1. ↑  Madrid desde o espazo, diario El Mundo, 09/03/2007
2. ↑  Página web sobre o edificio no sitio de *Pei Cobb Freed & Partners*
3. ↑  37 metros máis alto, diario El País, 19/03/2007

Véxase tamén
------------

* Cuatro Torres Business Area
* Lista de rañaceos en Madrid

|  |  |  |
| --- | --- | --- |
| Predecesor:**Gran Hotel Bali** | **Edificio máis alto de España**2007 | Sucesor:**Torre de Cristal** |

|  |  |  |
| --- | --- | --- |
| Predecesor:**Torre Picasso** | **Edificio máis alto de Madrid**2007 | Sucesor:**Torre de Cristal** |

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Torre Espacio*** |

* Sitio web oficial *(en castelán)*
* Urbanity: Torre Espacio Arquivado 31 de decembro de 2009 en Wayback Machine. *(en castelán)*
* Culmina a obra de Torre Espacio, o edificio máis alto de España, de 236 metros en elmundo.es

|  |  |
| --- | --- |
| Control de autoridades | 
* Wd: Q1364354
* CTBUH: 1196
* Emporis: 132272

 |